
Na sred okeana, na ostrvu, stajala mala trošna kućica, a u 
kućici živjeli starac i starica. Živjeli su u velikoj bijedi. Starac je 
imao mrežu i odlazio na more da lovi ribu; a to im je bila jedina 
hrana. 

Jednom starac baci svoju mrežu i poče da vuče, a ona teška, 
teška. Jedva je izvuče, pogleda, a u mrežu se samo jedna ribica 
uhvatila, ali ne obična ribica nego — zlatna. 

Ribica ga zamoli ljudskim glasom: 

— Ne uzimaj me, djedice, nego me pusti u sinje more, a ja ću 
ti se odužiti. Što god zaželiš, sve ću ti učiniti. 

Starac promisli, promisli, pa reče: 

— Ništa meni ne treba od tebe, draga moja. Idi ti pa juri po 
moru, kud hoćeš i koliko hoćeš. ' 

I on baci zlatnu ribicu u more. Kad se vrati kući, upita ga baba: 

— Jesi li mnogo nalovio, stari? 

— Svega jednu zlatnu ribicu, pa i nju sam u more bacio. 

— Ah, ti, budalo! — povika baba. — Pala ti u ruke velika 
sreća, a ti ne znade da je iskoristiš! 


Rasrdila se baba, grdi starca od jutra do mraka, ne daje mu 
mira. j 

— Da si bar hljeba zatražio! — govori. — Skoro nećemo 
imati ni suve korice, šta ćeš onda da jedeš? 

Ne izdrža starac, pođe na obalu da traži zlatnu ribicu. Dođe 
do mora i viknu gromkim glasom: 

— Ribice, ribice! 

Ribica dopliva do obale, upita: 

— Šta ti treba, starče? 

— Baba mi se rasrdila. Poslala me hljeba da tražim. 

— Idi kući, imaćete hljeba do mile volje. 

Vrati se starac kući 1 pita babu: 

— Šta je, baba, ima li hljeba? 

— Hljeba ima dosta, ali druga je nevolja. Korito mi se ras- 
puklo, nemam u čemu rublje prati. Idi Zlatnoj ribici pa traži da 
ti dade novo korito. ; 

Pođe starac na more pa viknu: 

— Ribice, ribice! Poslala me baba da tražim novo korito. 

— Dobro, imaćete i korito! — odgovori mu riba. 


Vrati se starac, i samo što stupi na vrata, navali baba na njega: 

— Idi, — veli — Zlatnoj ribi, traži da nam sazida novu kuću. 
U našoj se ne može živjeti, samo što se nije srušila! 

Pođe starac na more, zovne ribicu. 

— Šta ti treba, starče? — upita ga opet ona. 

— Sazidaj nam novu kuću. Baba me grdi, ne da mi mira, 
neće da živi u staroj kući. 

— Ne tuguj, starče! Idi kući, sve će biti učinjeno kako želiš 
— utješi ga ribica. 

Vrati se starac, kad — u njegovom dvorištu stoji nova kuća 
od hrastovih brvana. 

U susret mu istrča baba, još ljuća nego prije, izgrdi ga još više 
nego ranije. 

— Ah, ti, matora budalo, — viče — ne znaš da se koris- 
tiš srećom. Izmolio kolibu pa. sad misliš — svršena stvar! Nego, 
idi opet zlatnoj ribici, pa joj kaži: neću više da budem seljanka, 
hoću da budem spahinica da bi me cio svijet slušao, do zemlje 
mi se klanjao. 

Ode starac do mora i povika gromkim glasom: 

— Ribice, ribice draga! 

Dopliva opet ribica do obale i upita: 

— Šta ti treba, stari? 

A starac odgovara: 

— Moja baba je sasvim pobenavila: neće više da, bude seljanka, 
hoće da bude spahinica. 

— Dobro, ne tuguj! Idi kući, sve će biti kako treba — utješi 
ga opet ribica. , 

Vrati se starac, a mjesto drvene kućice stoji velika zidana, 
na dva sprata. Po dvorištu trče sluge, u kuhinji lupaju kuvari, 
a baba, u skupocjenoj haljini od brokata, sjedi na visokoj stolici 
i naređenja izdaje. 


— Dobar dan, ženo! — pozdravi starac. 

— Ah, ti, prostačino jedna! — viknu ona. — Kako si smio 
mene svojom ženom nazvati? Ej, ljudi, odvedite tog seljačinu u 
konjušnicu i išibajte ga bičevima što jače možete. 

Odmah dotrčaše sluge, ščepaše starca za jaku i odvukoše u 
konjušnicu. Počnu konjušari da ga časte batinama, i tako ga po- 
častiše da se jedva na noge podigao. A poslije toga baba postavi 
djeda za slugu. Naredi da mu se da metla, da čisti dvorište, a da 
ga hrane 1 poje u kuhinji. 

yPrava vještica!, — misli starac. — oPružila joj se sreća, 
a ona se osilila. Čak me ni za muža ne priznaje!k 

Prođe tako neko vrijeme, dosadi babi da bude spahinica, 
pa pozove sebi starca i reče: 

— Idi sad zlatnoj ribici 1 kaži joj: neću više da budem spahi- 
nica, hoću da budem carica. i 

Ode starac moru, zovnu i opet dopliva zlatna ribica. 

— Šta ti treba, starče? — upita. 

— Moja baba hoće sad da bude carica — reče on tužno. 

— Ne tuguj! — odgovori ribica. — Idi kući, sve će biti u redu. 


Vrati se starac, a mjesto ranije kuće stoji dvorac sa zlatnim 
krovom. Oko dvorca šetaju stražari, iza dvorca se pružila velika 
bašta, a pred samim dvorcem — zelena livada. Na livadi vojska 
postrojena. Baba se obukla kao carica, izašla na balkon sa generali- 
ma i vrši smotru nad tom vojskom. Doboši udaraju, muzika grmi, 
vojnici viču šurać. 

Prođe tako neko vrijeme — dok ne dosadi . babi da bude 
carica, pa zapovijedi da se potraži starac i da stane pred njeno 
svijetlo lice. Diže se uzbuna, generali se užurbaše, boljari se us- 
trčaše. Jedva su ga pronašli negdje u dvorištu, doveli ga carici. 

— Idi, matora budalo, — kaže mu baba — idi opet zlat- 
noj ribici i reci joj: neću da budem carica, hoću da budem gospo- 
darica mora, da me sva mora i sve ribe slušaju. 

Starac još malo pa da odbije — ali otkud smije! Ne pođeš 
li, ode glava! Steže srce, uputi se moru, priđe obali i zovnu ribicu. 

Ali zlatne ribice nema pa nema! Zove starac po drugi put 
— opet je nema! Zove po treći put — odjednom more zašumi, 
uzburka se. Bilo je čisto, a sad sasvim pocrni. Dopliva ribica do. 
obale, upita: 

— Šta ti treba, starče? 

— Baba je sasvim pobenavila: neće više da bude carica, 
hoće da bude morska vladarica, da svim morima gospodari, da 
svim ribama zapovijeda. 

Zlatna ribica ne reče ništa starcu, okrenu se i zaroni u dubinu 
morsku. I 

Vrati se starac natrag, gleda, očima ne vjeruje: dvorca kao da 
nikad nije ni bilo, a na njegovom mjestu stoji mala trošna kuća, 
u kućici sjedi baba u pocijepanoj odjeći. 

Počeše da žive po starom. Starac opet uze da lovi ribu. Samo, 
ma koliko da je često bacao mrežu u more, ne ulovi više zlatnu 


'' ribicu. 


ZLATNA RIBICA 
TI izdanje 

